Periodisk programevaluering av Bachelorprogrammet i internasjonale studier (UiO).

Rapport fra evalueringskomiteen.
Innledning
I november 2006 oppnevnte SV-fakultetet følgende komite for å evaluere programmet: Fra annet fagmiljø ved UiO, professor Morten Egeberg, ARENA (administrator); fra Humanistisk fakultet (UiO), førsteamanuensis Bjørn Olav Utvik (IKOS); fra samme fagfelt ved ekstern utdanningsinstitusjon, professor Ole Elgström (Statsvetenskapliga institutionen, Lunds universitet); og fra arbeidslivet utenfor akademia, avdelingsdirektør Terje Th. Nervik (Utenriksdepartementet). Vi har lagt til grunn det mandat og de retningslinjer for arbeidet som er beskrevet i oppnevningsbrevet. Komiteen bygger sine vurderinger på det materialet som ble skaffet til veie av studiekonsulent Adelheid Huuse (SV), bl.a. årsrapporter, tilsynssensorrapporter og en rekke studentevalueringer. Videre har vi sett på materiale som er tilgjengelig på programmets hjemmeside. Den 20. mars 2007 hadde evalueringskomiteen møte med programleder, professor Janne Haaland Matlary og studiekonsulent Adelheid Huuse, med medlemmer av programrådet; forskningssjef Olav Njølstad og professor Karen Helene Ulltveit-Moe, og med studenter fra programutvalget; Ingrid Aune og Bård Skaar Viken.
Inntakskvalitet og oppnådde resultater

Antallet søkere til programmet har sunket en del siden høsten 2003, men kravene for å komme inn har holdt seg omtrent like høye. Til de 60 plassene var det i 2005/2006 hele 514 søkere som hadde programmet som sin første prioritet. Poenggrensen for opptak var 58,1 hvilket er betydelig høyere enn for andre lavere grader ved SV-fakultetet. Det høstes i gjennomsnitt 29,7 nye studiepoeng per aktive student, noe som er nær toppen ved SV-fakultetet. Karakternivået for de programspesifikke emnene ligger svært høyt og er således langt fra normalfordelt. Dette ”problemet” tas opp av tilsynssensor i flere rapporter. Etter å ha gjennomført stikkprøver kommer han imidlertid til at karakterene er rimelige. Det høye nivået kan således trolig tilskrives inntakskvaliteten og stor arbeidsinnsats i løpet av studiet. 
Gjennomføringsprosenten på studiet er også meget høy. Hittil er det 73 personer som har gjennomført det avsluttende oppgaveemnet INTER 3090. Dette er svært mange sammenlignet med de andre tverrfaglige programmene ved SV-fakultetet. Studentkvaliteten ble bekreftet gjennom lærerintervjuene. Det ble fremhevet at programmets studenter utmerker seg sammenlignet med andre studenter gjennom for eksempel spørsmålsstilling og evnen til problemløsning. Komiteens vurdering er at opptak, gjennomføring og resultater er svært bra når det gjelder Internasjonale studier.

Læringsmål, forventet læringsutbytte og samfunnets og arbeidslivets behov for kompetanse
Læringsmålet er i dag beskrevet som følger:

”Bachelorprogrammet i internasjonale studier tar sikte på å utvikle grunnleggende fagkompetanse gjennom en utdanning gitt innenfor et samfunnsvitenskapelig, humanistisk og juridisk forskningsmiljø. En bachelorkandidat skal gjennom dette studieprogrammet ha tilegnet seg bred kunnskap innen minst en av fagdisiplinene statsvitenskap, historie eller samfunnsøkonomi og det vitenskapelige grunnlag for dette faget. Som student på dette programmet vil du i tillegg ha tilegnet deg kunnskap fra andre fagdisipliner. Du skal, etter å ha gjennomført studiet, ha tilegnet deg kunnskaper, ferdigheter og holdninger som kvalifiserer for videre utdannelse på et relevant masterstudium, og for ansettelse i stillinger hvor slike kvalifikasjoner er relevante.”

Kunnskapsmålet er formulert ganske likt læringsmålet, med vekt på innsikt i bestemte disipliner. Her bør en vurdere i stedet å formulere noen konkrete kunnskapsmål, for eksempel at en skal få innsikt i internasjonal handel.

Siden disiplinmiljøene statsvitenskap, historie og samfunnsøkonomi selv har fastlagt det antall studiepoeng som er nødvendig for å komme inn på de respektive masterstudiene, forutsetter komiteen at en bachelorkandidat kan oppnå en tilstrekkelig bred kunnskap innen et av de nevnte fagene, i tråd med læringsmålet. Det springende punktet blir da hva som tilegnes av kunnskap om andre fagdisipliner siden programmet eksplisitt flagges som et tverrfaglig studium. Minst ambisjon knytter det seg til jus som primært bare tilbys i form av JUROFF1410 – Folkerett. Her har det blitt antydet at siden programmets studenter mangler grunnleggende innsikt i juridisk metode så skaper dette problemer for tilegnelsen av stoffet. Komiteen har fått opplyst at det nå arrangeres en egen eksamen for programmets studenter. Dette betyr antagelig at man ikke ”straffes” for manglende forkunnskaper.
Når det gjelder læringsmålet om kunnskap innen statsvitenskap, historie og samfunnsøkonomi (programmets ”nøkkel-disipliner”) registrerer komiteen en viss bekymring innen de to sistnevnte fagmiljøene. Bekymringen synes å knytte seg til hvorvidt programmets studenter i tilstrekkelig grad behersker disse fagenes metode når de skal ta fatt på fagspesifikke emner. En mener at INTER1000 så langt ikke har gitt nok plass for introduksjon i historie og samfunnsøkonomi. Det er nok en tendens til at emnet først og fremst oppfattes som å ha en statsvitenskapelig innretning. Komiteen skjønner at det her er i ferd med å bli tatt et grep for å øke den faglige balansen og vil uttrykke at dette er viktig i et program som presenteres som tverrfaglig. Lærere mener likevel at INTER1000 i noen grad integrerer fagene; det er mye som tyder på at studentene får et bredere perspektiv gjennom studiet og at de opparbeider en evne til å ”kombinere på tvers”. Disse lærerne understreker også at tverrfaglighet ikke bare er en stor utfordring for studentene; den er også i høyeste grad en stor utfordring for lærerne som i utgangspunktet som regel er disiplinorienterte. Det ble antydet at lærerne burde komme sammen med jevne mellomrom for å diskutere forholdet mellom ulike faglige tilnærminger i programmet. Komiteen kan bare slutte seg til dette. 
Det avsluttende oppgaveemnet INTER3090 er det andre programspesifikke tiltaket. Representantene for historie og samfunnsøkonomi mente at heller ikke dette emnet fungerte helt i pakt med tverrfaglighetsidealet. Alle de tre nøkkeldisiplinene presenterer seg selv innledningsvis, men veiledningsaktiviteten har så langt hatt en i hovedsak statsvitenskapelig innretning hevdes det, noe som antas å henge sammen med lærerens primærkompetanse. Dette anses som utilfredsstillende for de studentene som har spesialisert seg i historie eller samfunnsøkonomi. Komiteen vil understreke at det er viktig at det i dette emnet (som i INTER1000) trekkes inn lærekrefter som kan gi kvalifisert veiledning innenfor alle nøkkeldisiplinenes metoder og tilnærmingsmåter. Emnet skal gjøre kandidaten i stand til å skrive en vitenskapelig artikkel. Komiteen anser dette målet for å være noe for ambisiøst på bachelornivå. 
Det heter at studieprogrammet ”gir deg kompetanse til senere å søke en karriere i all virksomhet med internasjonalt tilsnitt, som for eksempel i Utenriksdepartementet, i diplomati eller i organisasjoner og privat næringsliv”. Komiteen mener at selv om programmets fagkombinasjoner er spennende og i utgangspunktet yrkesrelevante, så vil jobbmulighetene neppe være særlig gode uten en mastergrad på toppen. I departementer og internasjonale organisasjoner er det vanlig å kreve formell utdanning på masternivå. Målsettingen om arbeidslivskompetanse i sin nåværende form bør derfor tones noe ned for ikke å skape urealistiske forventninger blant dem som vil søke seg til programmet. 

Helhet og sammenheng i studieprogrammet 

Mellom INTER1000 og INTER3090 som anbefales tatt i henholdsvis første og sjette semester er det ingen programspesifikke komponenter. Det har blitt sagt at mellom disse er det bare programutvalgets (studentutvalgets) aktiviteter som holder programmet sammen. Komiteen har allerede uttrykt at det ut fra programmets formål kan være ønskelig å styrke det tverrfaglige, i det minste det flerfaglige, elementet i disse to komponentene. Under intervjuet med programrådsmedlemmer kom det frem at det også kan være formålstjenlig å etablere et INTER2000 for å gi programmet enda mer integrerende kraft. Tanken er at dette emnet skulle være case-basert og tjene til å illustrere hvordan ulike faglige tilnærminger kan forholde seg til et problemkompleks. Dette forslaget ble sterkt støttet av studentrepresentantene som var mer enn villige til å erstatte et ”fritt emne” med et nytt obligatorisk emne. Et kurs av denne typen vil utvilsomt styrke både programmets flerfaglige profil og dets identitet. Komiteen mener forslaget er interessant og bør vurderes i en større ressurssammenheng.
Programlederen har ved flere anledninger påpekt ønskeligheten av et fysisk rom, locus, for programmet. Et slikt rom ville kunne fungere som en møteplass for programmets studenter og lærere og dermed styrke programtilhørigheten gjennom studieforløpet. Komiteen mener dette er en god ide som bør tas i betraktning ved romfordeling.

Det har i studentevalueringer kommet frem at det kan være noe overlap mellom INTER1000 og STV1200. Hvis INTER1000 beveges i en enda mer tverrfaglig retning (jf. diskusjonen ovenfor) antar komiteen at dette problemet gradvis vil avta. En annen type overlap-problem har vært at ECON1410 og JUROFF1410 noen ganger har vært satt opp på samme tid. Dette må selvsagt unngås i fremtiden. 
Komiteen har inntrykk av at undervisnings- og vurderingsformer støtter opp under læringsmålene. Når formålet for eksempel er å gi innsikt i bestemte disipliner synes en kombinasjon av forelesninger, seminarer og skoleeksamen å være velegnet. Programledelsen kunne likevel overveie å anvende også andre typer av eksamensformer. Når formålet er å mestre artikkelskriving (INTER3090) fremstår en kombinasjon av seminarer og individuell veiledning som hensiktsmessig.  
Komiteen har fått opplyst at Internasjonale studier er det programmet som har flest studenter på utenlandsopphold, fortrinnsvis i fjerde eller femte semester. Studentene etterspør også programspesifikke avtaler med steder i Storbritannia, Øst-Europa og Asia. Men her bør en være oppmerksom på at det finnes et større utvalg av avtaler, riktignok uten fortrinnsrett, enn programmets egne. Komiteen ser positivt på programmets bestrebelser for internasjonalisering. 
Deltakernes vurdering av studieprogrammet som helhet, inkl. læringsmiljø og programtilhørighet

Det er jevnlig foretatt studentevalueringer av programmet. Et gjennomgående problem er at svarprosenten er lav, et problem som rammer de fleste slike evalueringer. Sammen med møtet komiteen hadde med studentrepresentantene gir dette likevel et godt bilde av studentvurderingene. Hovedinntrykket er at programmet fungerer godt. M.h.t. opplevelse av sammenheng mellom de obligatoriske emnene på programmet så svarer de fleste på den positive enden av skalaen. Når det gjelder samsvar mellom forventningene til studiet og dets reelle innhold så heller studentenes svar her også klart over på den positive siden. Studentene synes å støtte forslaget om et INTER2000 (jf. diskusjonen ovenfor) og begrunner dette i programmets læringsmål. De gir gjerne fra seg et ”fritt emne” for dette formål. Studentene er generelt opptatt av de sammenbindende elementene og ønsker seg også egne seminarer innenfor de ikke-programspesifikke emnene. Komiteen tror også egne seminarer kan være viktig for å opprettholde en kullfølelse og for å skape gode diskusjoner. Det har vært noe misnøye med undervisningskvaliteten på enkelte emner men her synes det å ha blitt tatt grep som har virket positivt. ”Vi er veldig fornøyd og har mange gode forelesere” (sagt i møtet 20.03.07). Det rapporteres om stort oppmøte og stor aktivitet på forelesninger og seminarer. 
Studentene opplever stort sett å få den informasjonen de trenger. Studentene i programutvalget ønsker seg imidlertid større forutsigbarhet når det gjelder programrådets møter slik at de kan forberede saker i god tid. Studentene er middels fornøyd med læringsmiljøet (lesesaler, auditorier, pc-stuer og lignende). Studentene ser ut til å trives sosialt på studiet. I intervjuene ble det sagt at ”vi trives veldig” og at det utvikler seg en sterk ”vi-følelse” blant programmets studenter.
Konklusjon
Bachelorprogrammet i internasjonale studier (UiO) representerer en god ide. Det er lett å se at det i en del yrkesroller vil være høyst fordelaktig at utøverne har innsikt fra både historiefaget, samfunnsøkonomi og statsvitenskap, samt i noen grad fra jus. Normalt vil det imidlertid være nødvendig med en mastergrad på toppen for å sikre innpass til relevante stillinger og karriereveier. Komiteen finner at Bachelorprogrammet i internasjonale studier (UiO) i all hovedsak fungerer godt. Rekrutteringen til programmet er eksepsjonelt god, gjennomstrømningen synes å være god og læringsutbyttet må anses som godt. Programmet karakteriseres av stort oppmøte og stor aktivitet på forelesninger og seminarer, generelt stor entusiasme og ”vi-følelse”. Komiteen anser det som temmelig sikkert at studentene som uteksamineres har gode forutsetninger for videre studier på masternivå. 
Vår anbefaling er at studieprogrammet uten tvil bør videreføres.
Komiteen anbefaler at det, i tillegg til mål om innsikt i fagdisipliner, utarbeides mer konkrete kunnskapsmål.
Komiteen anbefaler at det arbeidet som programledelsen har påbegynt for å styrke den faglige balansen innenfor de programspesifikke emnene INTER1000 og INTER3090 gis prioritet. I et program som markedsføres som tverrfaglig eller flerfaglig og som består av tre faste nøkkel-disipliner, bør disse fagene så langt som mulig likebehandles m.h.t. pensumlitteratur og lærekrefter. Så langt har langt de fleste studentene valgt fordypning i statsvitenskap. En viss andel har valgt historie, mens svært få har valgt samfunnsøkonomi. En bedre faglig balanse innenfor de programspesifikke emnene kan ha en signaleffekt som kan tenkes å påvirke studentenes valg av fordypning. 
Komiteen vil støtte forslaget om et INTER2000 som et tredje sammenbindende element i mellom INTER1000 og INTER3090. Slik etablering reiser selvfølgelig også et ressursspørsmål. Tatt i betraktning programmets særegne attraktivitet og høye studentkvalitet er komiteen av den oppfatning at fakultetet bør satse litt ekstra for å gjøre programmet enda bedre og levedyktig på sikt. 
For ytterligere å styrke sammenhengen i programmet anbefaler komiteen at det for ikke-programspesifikke emner arrangeres egne seminarer for programmets studenter. Komiteen tror også det vil være en fordel om lærerne møtes med jevne mellomrom for å diskutere sammenhengen i programmet. Hvis mulig bør også programmer av denne typen ha, om enn i beskjedent omfang, ”et sted å være”, for eksempel et rom med aviser og kaffekjele.
Endelig vil komiteen anbefale at det yrkeskvalifiserende aspektet ved programmet som sådan nedtones noe slik at det ikke skapes urealistiske forventninger blant studentene. Programmet utgjør sannsynligvis et svært godt grunnlag for videre masterstudier, og med en mastergrad på toppen vil sannsynligvis mulighetene i arbeidsmarkedet være relativt gode. Komiteen er kjent med at en betydelig andel av studentene planlegger et masterstudium i utlandet, noe som kan indikere at de eksisterende mastertilbudene ved UiO ikke er konkurransedyktige. Men en bør være oppmerksom på at for eksempel et ønske om internasjonal erfaring i seg selv kan være en grunn til å søke seg utenlands. Komiteen mener det faller utenfor dens mandat å vurdere ønskeligheten av en master i internasjonale studier ved UiO. Dette må det være opp til fakultetet å vurdere i nært samarbeid med de berørte fagdisiplinene. 
Oslo og Lund, 13. april 2007

Morten Egeberg             Ole Elgström            Terje Th. Nervik              Bjørn Olav Utvik

(administrator)                   (sign.)                           (sign.)                              (sign.)  

